# Universitat de Vic - Universitat Central de Catalunya

La Universitat de Vic - Universitat Central de Catalunya (UVic-UCC) és una universitat situada a les ciutats de Vic, Manresa i Granollers. És una universitat privada regida per la Fundació Universitària Balmes. Dedicada a l'educació superior i a la investigació mitjançant la docència i la formació continuada, té els seus fonaments en el principi d'autonomia universitària, expressada en la llibertat de càtedra, d'investigació i d'estudi. La UVic-UCC és membre de la Xarxa Vives d'Universitats.
Va ser reconeguda com a universitat l'any 1997, fruit de la fusió de diversos centres d'estudis universitaris de Vic adscrits a altres universitats. Inicialment, amb seu només a la ciutat de Vic, l'any 2014 la Universitat de Vic es va reconstituir com a Universitat de Vic - Universitat Central de Catalunya, com a resultat de la federació entre la Universitat de Vic i els centres universitaris de Manresa gestionats per la Fundació Universitària del Bages.
L'emblema de la UVic-UCC és la A de Carlemany, peça d'orfebreria carolíngia que simbolitza els principis del saber i la seva expansió il·limitada. La divisa que orienta a la universitat, 'Scientiae patriaeque impendere vitam', és un vers de Lucà que significa "Esmerçar la vida al servei de la ciència i la comunitat".

## Història

El 26 de juny de l'any 1599, el rei Felip III concedia a l'Estudi General de Vic el privilegi de graduar els estudiants en Arts i Filosofia. Començava la Universitat Literària de Vic. L'any 1717, com a represàlia per la Guerra de Successió, el rei Felip V va suprimir totes les universitats catalanes perquè havien estat contràries a la seva causa i va fundar la Universitat de Cervera, ciutat que li havia estat fidel. La Universitat Literària de Vic va ser l'última a deposar els graus. L'any 1749, es va fundar el Seminari de Vic. L'existència del Seminari va implicar el retorn d'estudis superiors a la ciutat. El segle xix va arrelar amb força la tradició de l'Estudiant de Vic. La ciutat es va convertir en un focus cultural important de la Renaixença catalana. Personalitats de la talla de Jaume Balmes, Jacint Verdaguer o el Canonge Collell, i institucions com la Biblioteca Episcopal, el Círcol Literari o el mateix Seminari en són exemples il·lustratius.
L'any 1873, l'Ajuntament de la ciutat va intentar sense èxit refundar la Universitat de Vic, exemple que expressa la preocupació ciutadana per aconseguir un centre civil d'ensenyament superior. Finalment durant la transició, després de la mort de Franco, l'any 1977 es va crear l'Escola Universitària de Mestres “Jaume Balmes” de Vic, adscrita a la Universitat de Barcelona. L'any 1979, es va crear Eumo Editorial (EUMO és l'acrònim d'Escola Universitària de Mestres d'Osona) i l'any 1984 es va crear l''estudi de disseny Eumogràfic. El 1987-1988 va ser el primer curs acadèmic als Estudis Universitaris de Vic amb tres escoles universitàries: l'Escola Universitària de Mestres Balmes, l'Escola Universitària d'Estudis Empresarials d'Osona, adscrita a la Universitat de Barcelona i l'Escola Universitària d'Infermeria Osona, adscrita a la Universitat Autònoma de Barcelona.
El curs 1989-1990 va significar la posada en marxa de l'Escola Universitària Politècnica d'Osona i el curs 1993-1994 es va obrir la Facultat de Traducció i Interpretació. L'any 1997, aquest conjunt de centres adscrits es va convertir en una universitat nova quan el 21 de maig el Parlament de Catalunya va aprovar la Llei de Reconeixement de la Universitat de Vic per unanimitat de tots els grups polítics. Es recuperava així, 280 anys més tard, la darrera de les universitats suprimides per Felip V.
L'any 2013, es va iniciar el procés de federació amb la Fundació Universitària del Bages, que gestionava un conjunt de centres adscrits a la ciutat de Manresa. El 30 de gener de 2014 es va signar l'acord de federació entre la Fundació Universitària Balmes i la Fundació Universitària del Bages que va donar lloc a la Universitat de Vic - Universitat Central de Catalunya, establint un marc de cooperació i governança inèdit en el sistema universitari català que es fonamentava en l'autonomia de gestió i en la corresponsabilitat en l'impuls a projectes d'interès comú.
L'any 2017 inicia l'activitat la Facultat de Medicina amb seus a Vic i a Manresa.

### UManresa

UManresa és la marca acadèmica del campus universitari ubicat a Manresa de la Universitat de Vic - Universitat Central de Catalunya. UManresa, que forma part de la Fundació Universitària del Bages, imparteix estudis de grau en Infermeria, Fisioteràpia, Logopèdia, Podologia, Administració i Direcció d'Empreses i Educació Infantil. A més dels títols de grau, UManresa imparteix màsters i postgraus relacionats amb la salut, l'educació i el món de l'empresa; i disposa d'un Servei d'Idiomes per a l'aprenentatge de llengües estrangeres obert tant a l'alumnat de la universitat com a persones que no hi tinguin vinculació. El campus UManresa es completa amb la Clínica Universitària, on l'alumnat de Ciències de la Salut du a terme part de la seva formació; el Centre Internacional de Simulació i Art Rendiment Clínic (CISARC), especialitzat en la metodologia de la simulació; i el Lab 0-6, un espai per a la descoberta, recerca i documentació per a l'educació científica a les primeres edats.

### Centres adscrits

* BAU Centre Universitari de Disseny
* Escola d'Alta Direcció i Administració
* Escola de Cinema de Barcelona (ECIB)

## Rectors

| Rector/a | Mandat |
| Ricard Torrents i Bertrana | 1997 - 2002 |
| David Serrat i Congost | 2002 - 2006 |
| Assumpta Fargas i Riera | 2006 - 2010 |
| Jordi Montaña Matosas | 2010 - 2018 |
| Joan Masnou Suriñach | Juliol 2018 - Gener 2019 |
| Josep-Eladi Baños | 2019- |

## Professors destacats

* Segimon Serrallonga i Morer (1930 - 2002), filòleg, poeta i traductor
* Joaquim Maideu i Puig (1932 - 1996), pedagog i compositor
* M. Antònia Canals i Tolosa (1930 - 2022) mestra i matemàtica

## Referències

* ↑ «LLEI 5/1997, de 30 de maig, de reconeixement de la Universitat de Vic».
* ↑ «Fundació Universitària Balmes». [Consulta: 30 novembre 2021].
* ↑ «El laboratori científic del Campus Manresa guanya una unitat mòbil». Regió7, 01-05-2017.
* ↑ «Prova pilot per oferir en anglès l'espai de ciència per a infants». Regió7, 09-05-2017.
* ↑ «Josep-Eladi Baños serà el nou rector de la UVic», 30-11-2018. [Consulta: 19 març 2025].

## Enllaços externs

* Universitat de Vic - Universitat Central de Catalunya - Lloc web oficial